CELEX: 32021D1358
Language: et
Date: 2021-06-30 00:00:00
Title: Komisjoni otsus (EL) 2021/1358, 30. juuni 2021, millega lubatakse Slovakkial pikendada teatavaid Euroopa Parlamendi ja nõukogu määruse (EL) 2021/267 artiklis 11 sätestatud tähtaegu (teatavaks tehtud numbri C(2021) 4629 all) (Ainult ingliskeelne tekst on autentne)

16.8.2021   
               
               
                  ET
               
               
                  Euroopa Liidu Teataja
               
               
                  L 293/8
               
            
         KOMISJONI OTSUS (EL) 2021/1358,
         30. juuni 2021,
         millega lubatakse Slovakkial pikendada teatavaid Euroopa Parlamendi ja nõukogu määruse (EL) 2021/267 artiklis 11 sätestatud tähtaegu
         
            
               (teatavaks tehtud numbri C(2021) 4629 all)
            
         
         (Ainult ingliskeelne tekst on autentne)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 16. veebruari 2021. aasta määrust (EL) 2021/267, milles sätestatakse COVID-19 kriisi jätkumisega seoses ajutised erimeetmed, mis käsitlevad teatavate tunnistuste, litsentside ja lubade uuendamist või pikendamist, korraliste kontrollide ja jätkuõppe edasilükkamist teatavates transpordialaste õigusaktide valdkondades ning määruses (EL) 2020/698 osutatud teatavate ajavahemike pikendamist, (1) eriti selle artikli 11 lõiget 4,
         ning arvestades järgmist:
         
                     (1)
                  
                  
                     Määruse (EL) 2021/267 artikli 11 lõikega 1 pikendati vedurijuhilubade kehtivusaega, kui juhiluba oleks vastasel juhul kaotanud või kaotaks kehtivuse ajavahemikul 1. septembrist 2020 kuni 30. juunini 2021.
                  
               
                     (2)
                  
                  
                     Määruse (EL) 2021/267 artikli 11 lõikega 2 pikendati vedurijuhiloa omanikele perioodilise kontrolli tegemiseks ettenähtud tähtaegu, mis vastasel juhul oleksid lõppenud või lõpeksid ajavahemikul 1. septembrist 2020 kuni 30. juunini 2021.
                  
               
                     (3)
                  
                  
                     Slovakkia esitas 7. mai 2021. aasta kirjas põhjendatud taotluse saada luba pikendada määruse (EL) 2021/267 artikli 11 lõigetes 1 ja 2 sätestatud teatavaid tähtaegu. Slovakkia esitas oma taotluse toetuseks lisateavet 31. mail 2021.
                  
               
                     (4)
                  
                  
                     Põhjendatud taotlusega taotleb Slovakkia luba pikendada määruse (EL) 2021/267 artikli 11 lõigetes 1 ja 2 sätestatud tähtaegu ning määruse (EL) 2021/267 artikli 11 lõigetes 1 ja 2 sätestatud kümnekuulisi tähtaegu ajavahemikul alates 1. septembrist 2020 kuni 30. juunini 2021 nelja kuu võrra.
                  
               
                     (5)
                  
                  
                     Vastavalt Slovakkia esitatud teabele ei ole meetmete tõttu, mida Slovakkia on võtnud COVID-19 leviku tõkestamiseks või piiramiseks, selles liikmesriigis pärast 30. juunit 2021 tõenäoliselt võimalik vedurijuhilube uuendada ega teha perioodilisi kontrolle nende omanike poolt.
                  
               
                     (6)
                  
                  
                     COVID-19 leviku piiramiseks võetud meetmete hulgas on Slovakkia valitsus kehtestanud rohkem kui kuue inimese kogunemise keelu, korralduse töötada kodust ja liikumiskeelu. Slovakkia sõnul ei olnud nende meetmete tõttu võimalik alates 2021. aasta jaanuarist kuni aprillini läbida vedurijuhilubade kehtivuse uuendamiseks vajalikke koolitusi.
                  
               
                     (7)
                  
                  
                     Slovakkia esitatud teabe põhjal lubati alates 19. aprillist kuni 15. maini 2021, mil pandeemiaolukord hakkas aeglaselt paranema, korraldada jätkukoolitusi, ehkki teatavate piirangutega. Lubatud osalejate arvu vähendati märkimisväärselt ning koolitusasutused nõudsid eksamite sooritamiseks negatiivset COVID-19 testi.
                  
               
                     (8)
                  
                  
                     Slovakkia sõnul leevendati valitsuse määratud meetmeid alates 15. maist 2021, misjärel võisid koolitusasutused koolitusi jätkata. Koolituste korraldamisel tuleb siiski endiselt kinni pidada osalejatevahelise kahemeetrise sotsiaalse distantseerumise nõudest. Seetõttu saab igal koolitusel osaleda vaid väike arv inimesi.
                  
               
                     (9)
                  
                  
                     Slovakkia esitatud teabe põhjal võib öelda, et kuigi jätkukoolitusi on jätkatud, kohaldatakse selles liikmesriigis hilinenud koolituse läbimist ka muude töötajate kui vedurijuhtide suhtes, keda peetakse raudteeveotegevuse teostamise ja turvalisuse seisukohast sama vajalikuks. Slovakkia sõnul on riiklike õigusaktide alusel pikendatud ka muude töötajate kui vedurijuhtide kutseoskuse tunnistuste kehtivust. Seetõttu tuleb korraldada uusi koolitusi mitte ainult vedurijuhtidele, vaid ka teistele spetsialistidele.
                  
               
                     (10)
                  
                  
                     Slovakkia esitatud teabe põhjal on Slovakkias ainult üks koolitusasutus, mis pakub raudteetranspordi valdkonna spetsialistidele, sealhulgas vedurijuhtidele jätkukoolitust ja eksameid. Ülejäänud kahel asutusel on lubatud koolitada vaid vedurijuhte ja ainult tehnilistes ainetes. Slovakkia hinnangul on eksamineerimist vajavate vedurijuhtide arv suur – kahes suuremas raudteeveo-ettevõttes peab jätkukoolituse läbima vähemalt 993 inimest, kusjuures Slovakkias osutab reisijate- ja kaubaveoteenust 43 raudteeveo-ettevõtet. Seetõttu hindab Slovakkia, et olemasolevad koolitusasutused ei suuda sellise eksamite arvu suurenemisega 30. juuniks 2021 toime tulla.
                  
               
                     (11)
                  
                  
                     Slovakkia hinnangu kohaselt peaks vedurijuhilubade omanike perioodiliste kontrollide läbimise mahajäämus likvideeritama nelja kuu jooksul.
                  
               
                     (12)
                  
                  
                     Slovakkia esitatud teabe põhjal on vedurijuhilubade kehtivus ja sellega seotud kontrollid seotud üksnes vedurijuhtidega, kellel on raudteeveeremi juhtimise valdkonnas mitmeaastane kogemus. Taotletud pikendused ei tohiks seega kaasa tuua ebaproportsionaalseid ohte transpordi ohutusele ega turvalisusele.
                  
               
                     (13)
                  
                  
                     Slovakkial tuleks seega lubada pikendada määruse (EL) 2021/267 artikli 11 lõigetes 1 ja 2 sätestatud tähtaegu ning selle määruse artikli 11 lõigetes 1 ja 2 sätestatud kümnekuulisi tähtaegu ajavahemikul alates 1. septembrist 2020 kuni 30. juunini 2021 nelja kuu võrra.
                  
               
                     (14)
                  
                  
                     Slovakkia on nõustunud sellega, et käesolev otsus võetakse vastu ja tehakse teatavaks inglise keeles,
                  
               ON VASTU VÕTNUD KÄESOLEVA OTSUSE:
         
            Artikkel 1
            Slovakkial lubatakse pikendada määruse (EL) 2021/267 artikli 11 lõigetes 1 ja 2 sätestatud tähtaegu järgmiselt:
            
                        a)
                     
                     
                        määruse (EL) 2021/267 artikli 11 lõigetes 1 ja 2 sätestatud tähtaegu ajavahemikul 1. septembrist 2020 kuni 30. juunini 2021 nelja kuu võrra ning
                     
                  
                        b)
                     
                     
                        kõnealuse määruse artikli 11 lõigetes 1 ja 2 sätestatud kümnekuulisi tähtaegu nelja kuu võrra.
                     
                  
         
            Artikkel 2
            Käesolev otsus on adresseeritud Slovaki Vabariigile.
         
         
            Brüssel, 30. juuni 2021
            
               
                  Komisjoni nimel
               
               
                  komisjoni liige
               
               Adina-Ioana VĂLEAN
            
         
         
            (1)  ELT L 60, 22.2.2021, lk 1.